Abja-Vanamõisa

Abja-Vanamõisa (kohakääne Vanamõisa ehk VanamõisasseEesti kohanimeraamat, lk. 25) ehk Tümpsi on küla Viljandimaal Mulgi vallas.

Abja-Vanamõisa asub Abja-Paluojast edelas ning Mõisakülast ja Veeliksest idas ning piirneb lõunas Lätiga.Eesti kohanimeraamat, kaart 36

Herbert Ligi ja E. Varep samastasid Vanamõisa 1457. aasta kirjapanekuga Abbalis et Meitzekull. Kui nii, siis kutsuti küla või mõisat sel ajal Mõisakülaks. Järgnesid kirjapanekud 1504 kujul Wannamoise ja 1582 kujul Abia mit Wannamoise. 1601 nimetati Wannemoyse mõisa ja 1797 karjamõisa Wannamois. 1811 sai Vanamõisa mõis Abja mõisa kõrvalmõisaks (saksa keeles Friedrichsheim) ja oli samade omanike käes kuni 1856, mil iseseisvus. Mõis ja küla kuulusid Halliste kihelkonda. 1920. aastatel moodustati mõisa maadele Vanamõisa asundus. See nimetati 1939. aasta paiku Tümpsi külaks, mis pärast maailmasõda jagati kaheks: Tümpsi I ja II. Need ühendati 1977 taas Tümpsi külaks, mis 1997 nimetati ümber Abja-Vanamõisaks. Tümpsi on õieti omaette paik Vanamõisast põhjas Abja-Paluoja–Kilingi-Nõmme maantee ääres.

Enne Eesti omavalitsuste haldusreformi 2017. aastal kuulus küla Abja valda.

Abja-Vanamõisalt on pärit Johan Ludri.

Abja-Vanamõisa külas asuvad Abja Linavabriku 1990. aastate alguses seiskunud tööstushooned. Abja Linavabriku rajas Mats Kissa ja see oli esimene soojaveeleotamisega linavabrik Tsaari-Venemaal.

Viited

Kategooria:Viljandi maakonna külad
Kategooria:Halliste kihelkond
Kategooria:Mulgi vald